CELEX: 32021D0430
Language: sk
Date: 2021-03-05 00:00:00
Title: Rozhodnutie Rady (EÚ) 2021/430 z 5. marca 2021 o pozícii, ktorá sa má v mene Európskej únie zaujať ku Kjótskemu vyhláseniu o pokroku v oblasti predchádzania trestnej činnosti, trestnej justície a právneho štátu: na ceste k splneniu Agendy 2030 pre udržateľný rozvoj na 14. kongrese Organizácie Spojených národov o predchádzaní trestnej činnosti a o trestnej justícii, ktorý sa uskutoční od 7. do 12. marca 2021 v Kjóte v Japonsku

12.3.2021   
               
               
                  SK
               
               
                  Úradný vestník Európskej únie
               
               
                  L 86/2
               
            
         ROZHODNUTIE RADY (EÚ) 2021/430
         z 5. marca 2021
         o pozícii, ktorá sa má v mene Európskej únie zaujať ku Kjótskemu vyhláseniu o pokroku v oblasti predchádzania trestnej činnosti, trestnej justície a právneho štátu: na ceste k splneniu Agendy 2030 pre udržateľný rozvoj na 14. kongrese Organizácie Spojených národov o predchádzaní trestnej činnosti a o trestnej justícii, ktorý sa uskutoční od 7. do 12. marca 2021 v Kjóte v Japonsku
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 82 ods. 1, článok 83 ods. 1 a článok 84 v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     14. kongres Organizácie Spojených národov (OSN) o predchádzaní trestnej činnosti a o trestnej justícii sa uskutoční v Kjóte v Japonsku od 7. do 12. marca 2021 (ďalej len „kongres“). Hlavným výstupom kongresu bude Kjótske vyhlásenie o pokroku v oblasti predchádzania trestnej činnosti, trestnej justície a právneho štátu: na ceste k splneniu Agendy 2030 pre udržateľný rozvoj (ďalej len „Kjótske vyhlásenie“). Kjótske vyhlásenie sa má prijať na kongrese.
                  
               
                     (2)
                  
                  
                     V Kjótskom vyhlásení sa stanovuje rámec politiky OSN v oblasti predchádzania trestnej činnosti a trestnej justície na najbližších päť rokov. Poukazuje sa v ňom na prepojenie medzi rozvojom, na jednej strane, a právnym štátom a potrebou účinného boja proti korupcii, na druhej strane, na význam dosahovania pokroku v oblasti predchádzania trestnej činnosti vrátane predchádzania trestnej činnosti založeného na dôkazoch, na potrebu vývoja systémov trestnej justície a zintenzívnenia medzinárodnej spolupráce a technickej pomoci s cieľom predchádzať všetkým formám trestnej činnosti a bojovať proti nim, a to vrátane terorizmu a nových foriem trestnej činnosti, ako sú formy, ktoré majú vplyv na životné prostredie.
                  
               
                     (3)
                  
                  
                     Únia je popredným partnerom úradu Organizácie Spojených národov pre drogy a kriminalitu (UNODC) a financuje niekoľko iniciatív na predchádzanie trestnej činnosti a boj proti nej, ako napríklad spustenie vzdelávacej platformy v oblasti boja proti terorizmu v apríli 2020. Operačné partnerstvo Únie a úradu UNODC sa v širšej súvislosti skonsolidovalo v priebehu rokov v rámci financovania rôznych projektov.
                  
               
                     (4)
                  
                  
                     Únia využila svoju právomoc na základe článku 82 ods. 1 a článku 83 ods. 1 Zmluvy o fungovaní Európskej únie (ďalej len „ZFEÚ“) prijať právne predpisy v týchto oblastiach s cieľom lepšie dosiahnuť vytvorenie priestoru slobody, bezpečnosti a spravodlivosti, a to prostredníctvom prijatia smerníc Európskeho parlamentu a Rady 2011/36/EÚ (1), 2011/93/EÚ (2), 2013/40/EÚ (3), 2014/42/EÚ (4), (EÚ) 2017/541 (5), (EÚ) 2018/1673 (6) a (EÚ) 2019/713 (7).
                  
               
                     (5)
                  
                  
                     Článok 82 ods. 1 a článok 83 ods. 1 ZFEÚ preto tvoria právny základ ďalších opatrení, ktoré má Únia a jej členské štáty prijať v nadväznosti na kongres pri dodržaní záväzku, ktorý bol prijatý vo vyhlásení z Dauhy a znovu sa zopakuje v Kjótskom vyhlásení v súlade s rezolúciou Valného zhromaždenia OSN č. 72/192.
                  
               
                     (6)
                  
                  
                     Článok 218 ods. 9 ZFEÚ predstavuje procesnoprávny základ rozhodnutia Rady o pozícii Únie ku Kjótskemu vyhláseniu. Stanovuje sa v ňom, že Rada má na návrh Komisie prijať rozhodnutie, ktorým sa určujú pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami.
                  
               
                     (7)
                  
                  
                     Únia a jej členské štáty sa usilujú byť poprednými účastníkmi medzinárodného boja proti trestnej činnosti. Naliehavá potreba bojovať proti cezhraničnej trestnej činnosti sa počas pandémie ochorenia COVID-19 stala zjavnejšou. Páchatelia trestnej činnosti a organizované zločinecké skupiny na celom svete zneužívali pandémiu ochorenia COVID-19, čím sa ukázalo, ako sú koordinácia a spolupráca, tak v oblasti prevencie, ako aj v oblasti justície, mimoriadne dôležité.
                  
               
                     (8)
                  
                  
                     Aktuálne výzvy v oblasti predchádzania trestnej činnosti a trestnej justície predstavujú riziko pre vnútornú bezpečnosť Únie, no ich dosah značne presahuje jej hranice. Pozícia, ktorá sa má prijať v Kjóte a jej výsledok budú pre Úniu a jej členské štáty predstavovať jedinečnú príležitosť na posilnenie ich politík s cieľom lepšie spolupracovať na medzinárodnej úrovni, čo povedie k pokroku v plnení Agendy 2030 pre udržateľný rozvoj.
                  
               
                     (9)
                  
                  
                     Je vhodné stanoviť pozíciu, ktorá sa má v mene Únie zaujať v Komisii OSN pre prevenciu kriminality a trestnú justíciu, v Hospodárskej a sociálnej rade OSN (Ecosoc) a na Valnom zhromaždení OSN pokiaľ ide o Kjótske vyhlásenie, keďže Kjótske vyhlásenie ovplyvní nový globálny program úradu UNODC a bude môcť rozhodujúcim spôsobom ovplyvniť obsah práva Únie, predovšetkým navrhované nariadenie Európskeho parlamentu a Rady, ktorým sa zriaďuje Nástroj susedstva a rozvojovej a medzinárodnej spolupráce.
                  
               
                     (10)
                  
                  
                     Kjótskym vyhlásením sa posilní existujúci medzinárodný právny rámec a vytvorí základ pre ďalšie opatrenia na úrovni Únie vo viacerých oblastiach trestnej činnosti. Je preto vhodné, aby sa schválilo prijatie Kjótskeho vyhlásenia na kongrese.
                  
               
                     (11)
                  
                  
                     V súlade s článkami 1 a 2 Protokolu č. 21 o postavení Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii (ďalej len „Zmluva o EÚ“) a ZFEÚ, a bez toho, aby bol dotknutý článok 4 uvedeného protokolu, sa Írsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
                  
               
                     (12)
                  
                  
                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o EÚ a ZFEÚ, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.
                  
               
                     (13)
                  
                  
                     Pozíciu Únie vyjadria členské štáty, ktoré sa zúčastnia na kongrese, konajúc spoločne. V súlade s povinnosťou lojálnej spolupráce majú členské štáty Únie obhajovať túto pozíciu v nasledujúcich fázach prijímania Kjótskeho vyhlásenia,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na 14. kongrese Organizácie Spojených národov o predchádzaní trestnej činnosti a o trestnej justícii (ďalej len „kongres“), ktorý sa bude konať od 7. do 12. marca 2021 v Kjóte v Japonsku, je schváliť prijatie Kjótskeho vyhlásenia o pokroku v oblasti predchádzania trestnej činnosti, trestnej justície a právneho štátu: na ceste k splneniu Agendy 2030 pre udržateľný rozvoj (ďalej len „Kjótske vyhlásenie“). Návrh Kjótskeho vyhlásenia je pripojený k tomuto rozhodnutiu.
         
         
            Článok 2
            Pozíciu uvedenú v článku 1 vyjadria členské štáty Únie, ktoré sa zúčastnia na kongrese, konajúc spoločne.
         
         
            Článok 3
            Menšie zmeny Kjótskeho vyhlásenia môžu dohodnúť zástupcovia Únie bez ďalšieho rozhodnutia Rady.
         
         
            Článok 4
            Toto rozhodnutie je určené členským štátom.
         
         
            V Bruseli 5. marca 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Smernica Európskeho parlamentu a Rady 2011/36/EÚ z 5. apríla 2011 o prevencii obchodovania s ľuďmi a boji proti nemu a o ochrane obetí obchodovania, ktorou sa nahrádza rámcové rozhodnutie Rady 2002/629/SVV (Ú. v. EÚ L 101, 15.4.2011, s. 1).
         
            (2)  Smernica Európskeho parlamentu a Rady 2011/93/EÚ z 13. decembra 2011 o boji proti sexuálnemu zneužívaniu a sexuálnemu vykorisťovaniu detí a proti detskej pornografii, ktorou sa nahrádza rámcové rozhodnutie Rady 2004/68/SVV (Ú. v. EÚ L 335, 17.12.2011, s. 1).
         
            (3)  Smernica Európskeho parlamentu a Rady 2013/40/EÚ z 12. augusta 2013 o útokoch na informačné systémy, ktorou sa nahrádza rámcové rozhodnutie Rady 2005/222/SVV (Ú. v. EÚ L 218, 14.8.2013, s. 8).
         
            (4)  Smernica Európskeho parlamentu a Rady 2014/42/EÚ z 3. apríla 2014 o zaistení a konfiškácii prostriedkov a príjmov z trestnej činnosti v Európskej únii (Ú. v. EÚ L 127, 29.4.2014, s. 39).
         
            (5)  Smernica Európskeho parlamentu a Rady (EÚ) 2017/541 z 15. marca 2017 o boji proti terorizmu, ktorou sa nahrádza rámcové rozhodnutie Rady 2002/475/SVV a mení rozhodnutie Rady 2005/671/SVV (Ú. v. EÚ L 88, 31.3.2017, s. 6).
         
            (6)  Smernica Európskeho parlamentu a Rady (EÚ) 2018/1673 z 23. októbra 2018 o boji proti praniu špinavých peňazí prostredníctvom trestného práva (Ú. v. EÚ L 284, 12.11.2018, s. 22).
         
            (7)  Smernica Európskeho parlamentu a Rady (EÚ) 2019/713 zo 17. apríla 2019 o boji proti podvodom s bezhotovostnými platobnými prostriedkami a proti ich falšovaniu a pozmeňovaniu, ktorou sa nahrádza rámcové rozhodnutie Rady 2001/413/SVV (Ú. v. EÚ L 123, 10.5.2019, s. 18).